Document ID: 32005D0293

32005D0293
L 094/30
JURNALUL OFÍCIAL AL UNIUNII EUROPENE
DECIZIA COMISIEI
din 1 aprilie 2005
de stabilire a normelor privind monitorizarea obiectivelor de reutilizare/recuperare și reutilizare/reciclare instituite de Directiva 2000/53/CE a Parlamentului European și a Consiliului privind vehiculele scoase din uz
[notificată cu numărul C(2004) 2849]
(Text cu relevanță pentru SEE)
(2005/293/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/53/CE a Parlamentului European și a Consiliului din 18 septembrie 2000 privind vehiculele scoase din uz (1), în special articolul 7 alineatul (2) al treilea paragraf,
întrucât:
(1)
În temeiul Directivei 2000/53/CE, Comisia are obligația să stabilească normele necesare pentru a controla respectarea, de către statele membre, a obiectivelor stabilite la articolul 7 alineatul (2) primul paragraf din respectiva directivă. Este suficient ca statele membre să demonstreze că cel puțin obiectivele obligatorii au fost atinse.
(2)
În scopul de a face posibilă compararea datelor prezentate de statele membre, este necesară armonizarea caracteristicilor și a prezentării calculului obiectivelor instituite la articolul 7 alineatul (2) primul paragraf.
(3)
Gradul cel mai înalt de precizie a obiectivelor poate fi atins numai în cazul în care numitorul comun pentru calculul obiectivelor se bazează pe numărul de vehicule scoase din uz care intră în sistemul de tratare al unui stat membru.
(4)
Ținând seama de echilibrul care trebuie asigurat între riscul de imprecizie și efortul administrativ depus pentru a obține informații precise, statele membre sunt autorizate să determine cantitatea de metal care va fi recuperată din vehiculele scoase din uz pornind de la o ipoteză despre conținutul de metal al vehiculelor.
(5)
În scopul de a determina masa unui anumit vehicul, ar trebui utilizate date ușor accesibile și prezentate sub o formă standardizată.
(6)
Carburantul extras în timpul dezmembrării nu trebuie luat în considerare pentru calculul obiectivelor întrucât nu toate statele membre dispun de informații sigure privind cantitatea de carburant prezentă în vehiculele scoase din uz. Ar trebui utilizată o cantitate medie de carburant pentru întreaga Uniune Europeană, în scopul de a monitoriza respectarea obiectivelor, în vederea armonizării, pe cât posibil, a metodelor de calcul și a asigurării comparabilității obiectivelor naționale atinse în statele membre.
(7)
În cadrul pieței interne, statele membre pot exporta vehicule declarate scoase din uz pe teritoriul lor spre a fi tratate în alte țări. Pentru a reduce la minim problemele legate de atribuire și pentru a evita eforturile ample pentru monitorizare și calcul, ratele de reciclare și recuperare obținute pentru părțile vehiculelor exportate vor fi trecute în contul statului membru exportator.
(8)
Sunt necesare campanii de tocare pentru a se determina fluxul de ieșire la un dispozitiv de tocare a vehiculelor scoase din uz.
(9)
Comisia va continua să monitorizeze calculul obiectivelor, inclusiv volumul exporturilor și influența acestora asupra ratelor de reciclare și recuperare. În acest scop, statele membre ar trebui să comunice datele anterioare anului 2006. Aceste date se utilizează exclusiv în scopuri de monitorizare.
(10)
Prezenta decizie se aplică fără a aduce atingere Regulamentului (CE) nr. 2150/2002 al Parlamentului European și al Consiliului din 25 noiembrie 2002 referitoare la statisticile privind deșeurile (2).
(11)
Măsurile prevăzute de prezenta decizie sunt conforme cu avizul comitetului instituit în conformitate cu articolul 18 din Directiva 75/442/CEE a Consiliului (3),
ADOPTĂ PREZENTA DECIZIE:
Articolul 1
(1) Statele membre calculează obiectivele de reutilizare/recuperare și de reutilizare/reciclare stabilite la articolul 7 alineatul (2) primul paragraf din Directiva 2000/53/CE pe baza materialelor reutilizate, reciclate și recuperate, provenite din operațiunile de depoluare, dezmembrare și (post-)tocare. Statele membre se asigură că se are în vedere recuperarea efectivă realizată în cazul materialelor supuse unor tratamente ulterioare.
În acest scop, statele membre completează tabelele 1-4 prevăzute în anexa la prezenta decizie, împreună cu o descriere corespunzătoare a datelor utilizate.
(2) Pentru completarea tabelelor 1-4 din anexa la prezenta decizie, statele membre pot utiliza și o ipoteză bazată pe date referitoare la procentajul mediu de metale reutilizate, reciclate și recuperate din vehiculele scoase din uz, denumită în continuare „ipoteza privind conținutul de metal”. Această ipoteză se bazează pe date detaliate care să explice procentajul ipotetic de reutilizare, recuperare și reciclare a metalului. Aceste date ar trebui să fie valabile pentru cel puțin 95 % dintre vehiculele scoase din uz în statul membru respectiv.
(3) În datele respective, statele membre prezintă defalcat următoarele elemente:
(a)
situația actuală a pieței naționale de vehicule;
(b)
parcul de vehicule scoase din uz pe teritoriul lor și
(c)
materialele și componentele provenite de la vehicule incluse în această ipoteză pentru a se evita dubla contabilizare.
Articolul 2
(1) În cazul vehiculelor scoase din uz - sau al materialelor ori părților provenite de la aceste vehicule - pentru care a fost eliberat un certificat de distrugere de către o instalație națională de tratare autorizată și care au fost exportate în alt stat membru sau într-o țară terță pentru tratare ulterioară, respectiva tratare trebuie trecută în contul statului membru exportator, în scopul calculării obiectivelor, dacă există dovezi temeinice că reciclarea și/sau recuperarea au avut loc în condiții echivalente în general cu cele prevăzute de legislația comunitară din domeniu.
Vehiculele scoase din uz pentru care s-a eliberat un certificat de distrugere de către un alt stat membru sau o țară terță și care sunt importate pentru recuperare și/sau reciclare într-un stat membru nu se trec în contul statului membru importator.
(2) În cazul exportului către țări terțe, statele membre stabilesc dacă sunt necesare documente suplimentare pentru a dovedi că materialele exportate sunt efectiv reciclate sau recuperate.
Articolul 3
(1) Statele membre completează anual tabelele prevăzute în anexă, începând cu datele pentru 2006, și le trimit Comisiei în termen de 18 luni de la încheierea anului în cauză.
(2) Pentru anii anteriori lui 2006, statele membre raportează Comisiei datele disponibile în termen de 12 luni de la încheierea anului în cauză. Datele privind anii anteriori lui 2006 se folosesc exclusiv în scopuri de monitorizare.
Articolul 4
Prezenta decizie se adresează statelor membre.
Adoptată la Bruxelles, 1 aprilie 2005.

Labels: 12
20